贈墨工
作者：錢時
朝代：宋

paragraphs: 客來投我一點漆，快汲清泉洗端石。
晴窗凈几試一揮，錯落精神光照日。
如此妙質奇復奇，變化縱橫隨所施。
可憐自有不自寶，日用紛紛誰得知。
願言莫染荒唐辭，亦莫隨俗供妍媸。
雜學支離二千載，汗牛充棟終何爲。
由來此物自神聖，妙不可言那可盡。
分明宇宙在毫端，萬古糊塗人不信。